input: A TANÁCS HATÁROZATA
  (2014. február 11.)
  az Egyesült Nemzetek nemzetközi szervezett bűnözés elleni egyezményéhez csatolt, a tűzfegyverek, azok részei és alkatrészei, valamint a lőszerek tiltott előállítása és kereskedelme elleni fellépésről szóló jegyzőkönyvnek az Európai Unió nevében történő megkötéséről
  (2014/164/EU)
  AZ EURÓPAI UNIÓ TANÁCSA,
  tekintettel az Európai Unió működéséről szóló szerződésre és különösen annak 114. cikkére és a 207. cikke (4) bekezdésének első albekezdésére, összefüggésben a 218. cikke (6) bekezdésének a) pontjával,
  tekintettel az Európai Bizottság javaslatára,
  tekintettel az Európai Parlament egyetértésére,
  mivel:
  (1)
  A nemzetközi szervezett bűnözés elleni ENSZ-egyezményhez csatolt, a tűzfegyverek, részeik, alkotóelemeik és lőszereik tiltott gyártásáról és kereskedelméről szóló jegyzőkönyv (a továbbiakban: a jegyzőkönyv) uniós hatáskörbe tartozó elemeit az Unió nevében a Bizottság, a Tanács jóváhagyásával megtárgyalta.
  (2)
  A jegyzőkönyvet a 2001/748/EK tanácsi határozatnak (1) megfelelően 2002. január 16-án aláírták, későbbi időpontban történő megkötésének függvényében.
  (3)
  Az Egyesült Nemzetek Szervezete nemzetközi szervezett bűnözés elleni egyezményének (2) az Unió nevében történő megkötését a 2004/579/EK tanácsi határozat (3) jóváhagyta, amely az egyezmény 37. cikke (2) bekezdése értelmében feltétele annak, hogy az Unió a jegyzőkönyv részes fele lehessen.
  (4)
  A jegyzőkönyv az Unió közös kereskedelempolitikájának hatálya alá tartozó intézkedésekről rendelkezik. Az Unió számos jogi aktust elfogadott azzal a céllal, hogy előmozdítsa a hagyományos fegyverek transzferét a belső piacon, elhárítsa az e téren jelentkező akadályokat, illetve szabályozza a hagyományos fegyverek harmadik országokba irányuló kivitelét.
  (5)
  A fegyverek transzfere és ellenőrzése tekintetében a lehető legmagasabb szintű nemzetközi normákat megállapító, jogilag kötelező erejű eszköz olyan kérdéseket érint, amelyek az Unió kizárólagos hatáskörébe tartoznak vagy azért, mert az uniós közös kereskedelempolitika tárgyát képező kérdésekről szól, vagy pedig azért, mert a jegyzőkönyv elfogadása az Unió által elfogadott közös szabályokra hatást gyakorolhat vagy módosíthatja azok alkalmazási körét.
  (6)
  Amennyiben a jegyzőkönyv rendelkezései az Unióra ruházott hatáskörök alkalmazási körébe tartoznak, a jegyzőkönyvet az Unió nevében jóvá kell hagyni.
  (7)
  A jegyzőkönyv 17. cikkének (3) bekezdésével összhangban a jóváhagyó okirat letétbe helyezésekor az Unió letétbe helyezi az Uniónak a jegyzőkönyv által szabályozott kérdéseket érintő hatáskörének terjedelméről szóló nyilatkozatot is.
  (8)
  A tűzfegyverek Unióban történő megszerzése és birtoklása feletti ellenőrzést, valamint a tűzfegyverek tagállamok közötti mozgásával kapcsolatos alaki követelményeket a 91/477/EGK tanácsi irányelv (4) szabályozza.
  (9)
  A védelmi vonatkozású termékek Unión belüli transzferére vonatkozó szabályokat és eljárásokat a 2009/43/EK európai parlamenti és tanácsi irányelv (5) szabályozza,
  ELGOGADTA EZT A HATÁROZATOT:
  1. cikk
  Az Egyesült Nemzetek nemzetközi szervezett bűnözés elleni egyezményéhez csatolt, a tűzfegyverek, azok részei és alkatrészei, valamint a lőszerek tiltott előállítása és kereskedelme elleni fellépésről szóló jegyzőkönyvet a Tanács az Európai Unió nevében jóváhagyja.
  A jegyzőkönyv szövegét csatolták e határozathoz.
  2. cikk
  A Tanács elnöke kijelöli a megállapodás 17. cikke (3) bekezdésében meghatározott jóváhagyási okmánynak és a hatáskör terjedelméről szóló nyilatkozatnak az Európai Unió nevében történő letétbe helyezésére jogosult személy(eke)t, hogy kifejezze, az Európai Unió a megállapodást magára nézve jogilag kötelező erejűnek ismeri el (6).
  A nyilatkozat szövegét csatolták e határozathoz.
  3. cikk
  Ez a határozat az elfogadásának napján lép hatályba.
  Kelt Brüsszelben, 2014. február 11-én.